
Omistettu Eero-kissalleni, joka pakotti kirjoittamaan joka päivä.









Sepitelmäni alkaa Hämeestä, jossa sijaitsee myös kertomuksen keskeinen tapahtumapaikka, Auttoinen. Tämä kylä on mainittu kirjallisissa lähteissä ensimmäisen kerran jo 1400-luvulla. Isoisäni ja enoni runoilivat ja tarinoivat kotikylänsä menneisyydestä, ihmisistä, kaskuista, sattumuksista, kummituksistakin. Minä taas haluan kertoa ajasta, jolloin myöhemmin viikingeiksi kutsutut kauppiassoturit purjehtivat nykyisellä Itämerellä. Emme tiedä, miksi historiankirjoitus ei mainitse Hämeen maata, jonka tuolloin kerrotaan ulottuneen suolamerestä suolamereen. Tästä muinaisesta ajasta kertoo romaanisarja Kadonneen valtakunnan aikakirjat.









1. MUUKALAISRATSASTAJA                  


Ratsukko ilmestyi metsän varjosta hämärä kannoillaan. Etäinen koiran haukku paljasti kylälle, että tulija oli havaittu ja että piilottelu olisi turhaa. Pian haukkuun vastasi muitakin kylän koiria. Mustavalkoinen ruuna höristi korviaan haukun kuullessaan, mutta ratsastajan varmuus rauhoitti sitä. He ohittivat turvekattoisen asumuksen, jonka pihapiirissä kuljeskeli kirjavan kukon ja pikkutytön paimentama kanalauma. Muita ihmisiä ei sitten nä-kynytkään. He lienevät jo vetäytyneet pihoilta pirtteihin tai keittokotiin kuten jokaisena tavallisena talvi-iltapäivänä auringon laskiessa. Eläimetkin olivat jo suojissaan. Tulisi pakkasyö.


– Taisimme löytää sen, mitä etsimmekin, ratsastaja kuiskasi hevoselleen nähdessään korkean puuaidan, jonka toisella puolella kohosi hirsirakennus. – Tämän täytyy olla hänen talonsa.


Avoimesta portista näkyi pihapiirissä loimottavia soihtuja ja talon liepeillä liikuskelevia tummia ihmishahmoja. Rakennuksesta kuului puhetta, naurua ja laulun hoilotusta. Ratsastaja ohjasi hevosensa pihaan ja pysähtyi. Pitkän matkan jäljiltä hän tuskin tunsi jalkojaan. Vatsakin oli kurninut nälästäjo jonkin aikaa, koska kuiva leivän käntty ei ollut kummoinenkaan vatsantäyte.


– Milläs asioilla täällä liikutaan? ääni hämärästä sanoi.


Ukko riensi ratsukon luo vasenta jalkaansa ontuen niin nopeasti kuin kykeni.


– Rehellisillä asioilla, ratsastaja vastasi, ja ukko huomasi, ettei kysymys miellyttänyt tulijaa. Vieraan ääni kuitenkin paljasti tämän nuoren iän. Ei kai sentään hevosen selässä istunut lapsi?


– Haluan tavata isännän, muukalainen lisäsi nopeasti.


– Isännällä on vieraita, näettehän.


– Jääräpää, ratsastaja mutisi vastaukseksi.


– Tulitteko haukkumaan kunniallista talonväkeä? ukko kysyi terävästi, mutta sai vastaukseksi viritetyn jousen, jonka nuoli osoitti häntä kohti. Se yllätti hänet perin pohjin. Miten tulija oli saanut aseensa niin näppärästi valmiuteen? Vaistomaisesti ukko nosti kätensä, ikään kuin liike olisi estänyt nuolta osumasta.


– No, älkäähän nyt. Eihän tässä…


– On parasta totella, ratsastaja keskeytti. – Minulla ei ole aikaa jaaritella.


– Mutta... ukko sopersi. Hän ei ollut nähnyt kovin monen käyttelevän joustaan niin vihamielisesti kuin tämä nuorukainen, vieläpä syyttä suotta. Ei tulijan käytös ollut sopivaa. – Pankaa jousi pois. Nyt ei olla taistelukentällä vaan Lammin rikkaimmassa talossa.


– Edessä on taistelu, jos ette tottele. Olen kulkenut pitkän taipaleen, enkä kuuntele vastaväitteitä. Minun on tavattava isäntä.


– Mutta hyvä nuori mies…


– Neiti.


– Neitikö? ukko kysyi.


Jännettä vetävä käsi alkoi vapista, sen ukkokin näki. Tulija oli jännittänyt jousta liian pitkään voimiinsa nähden.


– Mitä ihmeellistä siinä on? neidiksi esittäytynyt kivahti. – Toimikaa hyvä mies!


Siinäpä tomera tapaus tyttöseksi, ukko ajatteli ja päätti totella. Saakoon tahtonsa läpi. Neiti ei selvästikään halunnut paljastaa heikkouttaan hänelle, vanhalle palvelijalle.


– Seuratkaa sitten, ukko urahti ja lähti köntystämään kohti päärakennusta. – Mutta pitäkää hyvä ihminen jousenne kurissa!


Ratsastaja asetti nuolen takaisin viineen, hypähti ruunansa selästä, oikoi nopeasti viittansa ja mietti, että vapina oli silkkaa harjoituksen puutetta. Siihen tulisi muutos.


– Entä kuka huolehtii hevosestani? hän kysyi ukon loittonevalta selältä.


Ukko pysähtyi ja kääntyi katsomaan. Hän ei sietänyt komentelua, mutta koska hän oli jo aavistanut, että tulija oli joku tärkeä, sen verran itsevarmaa muukalaisen käytös oli, hän vihelsi pimeyteen. Ratsukon luo ilmestyi kuin tyhjästä nuorukainen.


– Hevonen, ukko urahti, eikä poika kysellyt, vaan näytti tietävän tarkalleen, mitä tehdä seuraavaksi. Hän tarttui ruunan ohjaksiin ja vei sitä kohti pimeyttä, jonne soihtujen valo ei yltänyt.


Ukko mulkoili luokseen rientävää muukalaista ja pohti, millä asioilla tämä liikkui. Hänen isäntänsä henki saattoi olla vaarassa. Palveltuaan ensin edesmennyttä Hämeen kuningasta Kainu Hopeamiekkaa ja sen jälkeen kuninkaan vaimoa Emerentiaa, joka oli syösty vallasta ja karkotettu muille maille, myös Lari oli joutunut uusien vallanpitäjien epäsuosioon. Nyt Hämettä hallitsi Hangastenmäen Touko, joka oli tehnyt rauhanvalan rannikon tanskalaishyökkääjien kanssa. Daanit eivät kuitenkaan olleet poistuneet mihinkään, kuten oli luultu. Ja sekin tiedettiin, ettei väki Saksalan kylässä ollut uusiin isäntiinsä tyytyväinen. Uuden vallan alla tyttösiä oli joutunut daanien kynsiin ja joitakin äpäriä oli saanut alkunsa. Sanaa rannikon elosta kiiri aika ajoin Lammillekin, mutta se mitä vallanlinnakkeessa tapahtui ei juuri vaikuttanut hämäläiskylän arkeen. Mutta tämä neiti oli kuin pahan ilman lintu, puheenparren perusteella hämäläinen, mutta silti mahdollinen petturi. Neidin olemus muistutti ukkoa jostakin. Oliko kyseessä ehkä karkotettu kuningatar? Vaan ei kai sentään jopa sotureitaan karskimmaksi haukuttu Emerentia ollut noin lapsellinen ja hintelä?


Ukko johdatti vieraan pääovelle.


– En voi liittyä juhlavieraiden joukkoon, tulija ilmoitti.


– En minä nyt muukalaista arvollisten vieraiden eteen olisi vienytkään, ukko vastasi ynseästi. Jos tulija olisi ollut daani, häntä ei olisi päästetty edes pihaan, vaan otettu kiinni, teljetty häkkiin ja alistettu orjaksi. – Haen vain isännän, ja sillä aikaa te odotatte tässä.


Ukon mentyä tyttö etsi viittansa kätköstä kaljaleilin ja hörppäsi ahnaan suullisen. Pitkä ratsastus oli vienyt voimat, jalat kantoivat juuri ja juuri. Heikkous ärsytti häntä. Olen taistellut daaneja vastaan ja lävistänyt heitä nuolilla, hän ajatteli. Taistelija ja soturi ei saa koskaan antaa periksi. Heikkoutta ei tule näyttää, epäröidä ei saa. Miten katkeraa olikaan, että taistelu oli ollut turha. Hän oli kuvitellut mielessään voitokkaan tulevaisuuden, aivan erilaisen kuin tilanne, jossa nyt oltiin. Minun Hämeestäni ei ole enää mitään jäljellä, hän valitteli mielessään.


Ukko palasi sisältä pitkänhuiskea mies kannoillaan.


– Sen on parasta olla tärkeää, tytölle tuttu miesääni sanoi.


– Lari! tyttö huudahti, syöksähti miehen luo ja kietoi hoikat kätensä tämän ympärille.


– Mitä sinä teet täällä? mies kysyi ja irrotti tytön kädet ympäriltään.


Silloin tyttö alkoi nyyhkyttää. Väsymys vei voiton urheudesta.


– Auta minua...


Hämillään Lari pani kätensä nyyhkyttävän tytön olkapäälle ja nyökkäsi ukolle, joka meni takaisin taloon.


– Onko Kapatuosiassa asiat hullusti? Lari kysyi.


– On. Kaikki on menetetty!


Tyttö syöksähti uudestaan miehen syliin ja painoi päänsä tämän villavaa nuttua vasten.


– No, olepas nyt, pikku-Kukka, Lari sanoi ja taputti tytön selkää.


Silloin tyttö irtautui miehestä silmät leiskuen ja sihahti:


– Älä sano Kukka! Vihaan sitä nimeä.


– Ei nimi pahenna ihmistä, jos kunnia säilyy, Lari vastasi. – Selitäpä nyt, miksi tulit.


– Olet ainoa ystäväni, Kukka sanoi, ja Lari oli näkevinään kyyneliä tytön poskilla.


– Jaa, no tuota… Emme me tähän voi jäädä seisomaan. Mennään saunalle. Voit yöpyä siellä.


– Minä autoin Emerentian ja Jaakon pakoon. Saatoin heidät saarelle ja rusien laiva poimi heidät mukaansa, Kukka selitti heidän kävellessään.


– Tiedän, mutta siitä on jo iäisyys. Miksi yhä mietit asiaa?


– Jos daanit saisivat tietää, olisin mennyttä, Kukka jatkoi.


Laria hymyilytti, koska daanit tuskin olivat kiinnostuneita Kukan kaltaisen hämäläistytön menneistä tekemisistä. Olihan taistelusta kulunut jo yli vuosi, ja uudet tuulet puhalsivat. Sitä paitsi Lari tiesi tarkalleen, millainen Saksalassa solmittu sopimus oli. Emerentia ja Jaakko karkotettiin, eivätkä he koskaan saisi palata Hämeeseen. Daaneille riitti, että sisarukset katosivat muille maille ja pysyivät poissa, muulla ei ollut heille väliä. Vain Aino ja Touko halusivat päästä sisaruksista eroon kuoleman kautta. Daaneja taas kiinnostivat vain rikkaudet, joista he pääsivät rannikolla osalliseksi.


– Kunpa olisin silloin lähtenyt heidän matkaansa, Kukka sanoi.


– Ei se olisi käynyt päinsä. Olet sotapäällikön sisar, ja sinulla on velvollisuuksia perhettäsi kohtaan. Lähtemällä olisit häpäissyt vanhempasi.


– Hiiteen se kaikki.


– Tänne et ainakaan voi jäädä, Lari sanoi. – Olet selvästi karkuteillä. Sinun on palattava Hollolaan. Veljesikään ei taida tietää tästä retkestä mitään?


– Kotiin en palaa. Matkaan pohjoiseen. Olen varustautunut hyvin, Kukka sanoi, mutta syvenevässä pimeydessä Lari aisti tytön äänessä syyllisyyttä. Kukka oli ollut pienestä pitäen levoton ja itsepäinen tyttö, joka teki mielensä mukaan ja joka ei kavahtanut vanhempiensa rangaistuksia. Hyvästä syystä Lari pelkäsi, ettei pystyisi kääntämään tytön päätä. Kypsymätön Kukka oli kuitenkin Toivon sisar, jonka hyvinvoinnista Larin oli Toivon soturiveljenä kannettava vastuuta.


Saunalle saavuttua Kukka laski kätensä Larin kädelle.


– Lari, kuuntele minua, hän kuiskasi. – Paljastan sinulle suunnitelman, josta kukaan ei tiedä mitään. Ei ainakaan vielä.


Lari epäröi. Hän oli jo oppinut, että Kukalta saattoi odottaa mitä tahansa. Mutta jostain syystä tytön oli äkkiä vaikea kertoa asiansa. Kukka painoi päänsä ja tökki lumipaakkua saapikkaallaan.


– Aion taistella tanskalaisia vastaan ja tulin pyytämään sinut mukaani taisteluun.


Lari hörähti tahtomattaan, sillä vaikka Hämeen tilanne ei häntä ehkä täysin tyydyttänytkään, kuten ei eräitä muitakaan hämäläisisäntiä, ajatus oli pähkähullu. Kukka ei kuitenkaan välittänyt Larin asenteesta vähääkään.


– Tiedän ettet suostu kutsumaan Toukoa kuninkaaksi, hän sanoi.


Lari käänsi katseensa päärakennuksen edessä palaviin soihtuihin ajatukset kootakseen. Samalla hän mietti perusteluja, joilla estää Kukan hölmö ja tuhoon tuomittu suunnitelma. Lari ei ollut odottanut tällaista. Kukan sanat muistuttivat tuskasta, jonka Saksalan taistelun jälkeinen sopimus oli aiheuttanut. Silti mikään ei ollut Larista pahempaa kuin ryhtyä luopioksi hämäläisiä, omiaan, vastaan. Ja juuri sitä vikapää-tyttö ehdotti.


– Tietääkö veljesi… näistä kapinapuuhistasi? Lari kysyi.


Kukka pudisti päätään.


– Ei, ei... Vannon, että Toivolla ei ole tämän kanssa mitään tekemistä. Mutta minä vannoin uskollisuutta Emerentialle, ja lupaukset on pidettävä.


Lari ei vastannut, mikä sai Kukan hermostumaan.


– Kai sentään olet yhä samaa mieltä kanssani? Et kai ole siirtynyt Toukon puolelle? Kukka kysyi ääni väristen.


– Ole huoleti, en ole vaihtanut puolta, Lari vastasi hiljaisella äänellä ja vilkuili ympärilleen pimeydessä. Tätä keskustelua hän ei halunnut kenenkään talonväestä saatikka pitovieraista kuulevan. Näin isolla tilalla joku oli aina lähettyvillä ja toimittamassa jotakin asiaa, ja sinä iltana tupa oli täynnä vieraita, jotka saattoivat milloin tahansa käväistä ulkona helpottamassa oloaan.


– Emerentian miehet armahdettiin, Lari lisäsi. – Niinpä Saksalan taistelun jälkeen ei ole tarvinnut kahakoida. Daanit ovat pitäneet oman osansa sopimuksesta, ja silloin mekin pidämme osamme.


– Lari… Miten sinä saatat? Me taistelimme daaneja vastaan samalla puolella. Minä olin siellä, sinä olit, me olimme taistelukentällä!


Lari vakavoitui ja koetti pimeässä nähdä Kukan ilmeen. Tyttö oli hetkessä muuttunut kiukuttelevaksi lapseksi. Oliko mahdollista, että sama neitokainen oli ollut hyvin urhea Saksalan linnakkeella?


– Siitä taistelusta ei seurannut mitään hyvää, Lari totesi.


– Mutta sehän oli salaliitto Emerentiaa vastaan! Valta kuuluu hänelle, tai siis… pikku-Rörikille.


– Shh, puhu hiljempaa, sähähti Lari, joka tunsi olonsa yhä tukalammaksi. Hän halusi pois Kukan vaikutuspiiristä ja lopettaa typerän keskustelun. Saksalassa hän oli ajatellut asioista kuten Kukka, mutta aikaa oli kulunut, ja tässä välissä Lari oli käsittänyt, että oli jatkettava elämää kuten muutkin tekivät. Oli käytävä kauppaa, raivattava kaskia, kasvatettava karjaa, lypsettävä lehmät, pyydettävä riistaa ja ennen kaikkea säilytettävä sopu hämäläiskylien kesken. Rauha oli mahdollinen, kun Jaakko ja Emerentia pysyivät poissa. – Olet niin nuori, ettet voi ymmärtää.


Lari aisti Kukan turhautumisen, tai ehkä tyttö tunsi jopa raivoa. Kohta tyttö varmaan pillahtaisi itkuun, sen verran hyvin Lari Kukan tunsi. Pian kuului nyyhkäys, mutta tyttö hillitsi itsensä.


– Menen samaanin luo neuvoa kysymään, Kukka sopersi. – Emerentia ja Jaakko luottivat häneen. Hän paransi Jaakon haavat, herätti hänet henkiin. Samaani on puolellamme, ja hän tietää, mitä tehdä. Daanit on karkotettava. He eivät voi jäädä Hämeeseen.


– Tarkalleen ottaen daanit eivät ole Hämeessä, Lari totesi.


Rannikko oli sukupolvien ajan ollut ei-kenenkään-maata, josta pyrkivät nauttimaan hämäläiset, karjalaiset, vaeltelevat fennit, merellä purjehtivat kauppiaat ja monet muut, ketkä vain tiensä sinne löysivät. Ennen daanien tuloa Kainu Hopeamiekka oli onnistunut solmimaan karjalaisten kuninkaan Oleksin kanssa edullisen sopimuksen. Yhdistämällä voimansa ja taatessaan rauhan nämä kaksi kuningasta nappasivat herruuden rannikolla, jonka rikkauksia ja kauppaa he siitä pitäen hallitsivat ja jonka väelle he soivat suojeluksensa.


– Tarkalleen ottaen daanit hallitsevat koko Hämettä rannikolta käsin ja tekevät, mitä mielivät, Kukka kivahti. – He hakkaavat puut ja rakentavat niistä laivoja, eikä meille jää mitään.


Larin kärsivällisyys oli koetuksella. Hän halusi palata vieraidensa pariin.


– Daanit hallitsevat rannikolla, joka ei alun alkaenkaan kuulunut meille hämäläisille. Sitä paitsi he antavat meidän olla rauhassa. Eivätpä enää rusitkaan hyökkäile.


– Miten kehtaat, petturi! Kukan ääni kaikui pihapiirissä entistä kuuluvammin, ja Lari alkoi pälyillä sivuilleen. Onneksi ukona ei sillä hetkellä kulkenut ketään. – Olet ollut minulle kuin veli, mutta en enää tunnista sinua!


– Olen sama soturi kuin ennenkin, Lari puolustautui.


Kukan kädet puristuivat jousenkaaren ympärille.


– Ehkä minun on sittenkin parasta jatkaa matkaa.


Tyttöset ja nuorukaiset loukkaantuvat kovin helposti, Lari ajatteli. Ikään kuin mahla virtaisi heistä yli äyräiden. Lari toivoi Kukan tulevan yön yli nukuttuaan järkiinsä ja palaavan sen jälkeen kotiinsa.


– Malta mielesi, hän sanoi. – Toivo ei anna minulle anteeksi, jos lähdet yön selkään. Veljesi on varmasti huolissaan sinusta.


– En palaa Kapatuosiaan!


– Shh! Haluatko, että koko kylä tietää sinun olevan täällä? Minulla on tupa täynnä kestivieraita!


Kinastelu pikkutytön kanssa oli piinallisinta, mitä Lari tiesi. Tyttö oli saatava rauhoittumaan ja suljettua saunaan, jossa tämä nukkuisi kiukkunsa pois aamuun mennessä.


– Vieraani ihmettelevät, missä luuraan. Mitä selitän heille kun palaan heidän pariinsa? Että talooni saapui äsken muuan kapinallinen tyttö, itse asiassa hän on Kapatuosian naimaikäinen tytär, joka hautoo salaliittoa Hämeen kuningasta vastaan.


Larin toteamus sai Kukan rauhoittumaan. Tyttö ei halunnut kenenkään tunnistavan häntä.


– Mutta daanit voimistuvat, jos emme saa väkeä nousemaan heitä vastaan, Kukka kuiskasi.


Lari pudisti päätään.


– Sinun pitäisi muistaa, ettei Emerentialla ollut kuin rahtunen kannatusta hämäläisten mahtisukujen keskuudessa. Vaikutusvaltaisimmat eivät koskaan kääntyneet hänen tuekseen.


Kukka nosti leukansa ylös.


– En ole tyhmä, vaikka nuori olenkin. Jos tanskalaisten läsnäolo heikentää vauraiden tilallisten asemaa, tai jos he jostain syystä ajautuvat riitaan Toukon ja Ainon kanssa, heistä tulee tyytymättömiä. Silloin tilaisuutemme koittaa.


Kukka tarttui Laria kädestä ja kuiskasi:


– Silloin pääsemme tanskalaisista lopullisesti eroon.


Lari ei pudistanut kättä pois, mutta lapsellinen painostus harmitti häntä. Sitä paitsi keskustelu oli alkanut pyöriä kehää. Lari halusi palata vieraidensa luo.


– Puhutaan kaikesta huomenna, hän sanoi ja kääntyi mennäkseen, mutta Kukan ote hänen kädestään tiukentui. Miten niin siro tyttö oli noin sitkeä?


– Meillä ei ole muuta vaihtoehtoa. Kai sinä sen ymmärrät? Kukka kysyi ja päästi otteensa irti.


Kukka on väärässä, niin väärässä, Lari ajatteli. Hänellä itsellään oli tarpeeksi tekemistä Lammilla omassa päällikkyydessään. Lari oli luvannut suojella väkeään, ja tanskalaisten kanssa solmittu rauha oli antanut hänelle mahdollisuuden keskittyä oman valtapiirinsä asioihin. Hän oli vastuussa sekä omista sukulaisistaan että lähikylistä. Sitä paitsi kevät tulisi pian, kylvöt alkaisivat ja väki lähtisi pelloille. Hopeamiekan aika oli ollut Larillekin uljasta ja menestyksekästä soturiaikaa, mutta Saksalan suuren taistelun jälkeen tilanne muuttui. Lari oli yksi armahdetuista, joita kukaan etelässä ei enää kaivannut. Ja vaikka häpeä olikin kirpaissut, tilannetta ei voinut muuksi muuttaa. Oli pitänyt joko vannoa uskollisuutta nykyiselle kuninkaalle Toukolle tai pysyä poissa tämän silmistä ja valtapiiristä. Lari oli valinnut jälkimmäisen vaihtoehdon. Hän oli palannut kotiinsa ja jättänyt tehtävänsä kuninkaan kaartissa, minkä seurauksena hän ei enää saanut liikkua Hämeessä vapaasti. Hänen oli pysyttävä omalla tilallaan, joka toki oli suuri. Lari uskotteli itselleen sen olevan hänelle hyväksi, koska jossain vaiheessa oli joka tapauksessa asetuttava aloilleen. Oli hankittava vaimo ja poika. Kyläänsä hänen oli kyettävä puolustamaan tarpeen vaatiessa, ja näitä tilanteita tulisi eteen väistämättä. Lari halusi olla päällikkö, johon väki voisi luottaa. Kukka ei tajunnut sitä.


– Puhutaan aamulla lisää, Lari toisti, ja yllättäen Kukka suostui, ehkä siksi, että oli liian uupunut. Kaiken lisäksi kiristyvä pakkanen sai tytön tärisemään vilusta.


– Sinun on parasta pysyä saunassa. Pyydän piian tuomaan leipää, olutta ja pari vällyä lisää, Lari sanoi ja avasi Kukalle oven. Sisältä tulvahti kasvoille pimeys ja pehmeä lämpö. – Kelpaako tämä?


Kukka nyökkäsi.


– Tarvitsetko valoa?


Kukka pudisti päätään.


– Olen hirveän väsynyt, hän sanoi ja kipusi suoraan lauteille, jossa riisui rukkasensa ja hieroi käsiään. – Täällä ylhäällä on niin suloisen lämmintä.


Sauna ei ollut soveliain paikka niin korkea-arvoiselle hä-mäläisneidolle kuin Kapatuosian Flora, mutta Lari arveli, että tytön henkilöys oli parasta salata niin kestivierailta kuin talon väeltäkin. Kukka oli paennut kotoaan, ja karkumatka oli sekä uhkarohkea että epätavallinen. Nuorukaisen vaatteisiin pukeutuneena Kukka lienee pysynyt tuntemattomana. Lari muisti Kukan harhauttaneen niin daanijoukkoja kuin hämä-läisiäkin Saksalan linnamäen edustalla taistelun aattona. Taistelun jälkeen niin Larin kuin muidenkin Hopeamiekan sotureiden elämä oli muuttunut lopullisesti.


Larin mentyä ja yksin pimeään saunaan jäätyään Kukka vakuuttui siitä, että pystyisi puhumaan soturiystävänsä ympäri. Hänen oli vain levättävä yön yli, ja auringon noustessa hänen suunnitelmansa saisi uutta valoa ja eloa. Puoliunessa lauteilla maatessaan hän näki piikatytön avaavan oven ja laskevan ruokavasun ja vällyt ovensuuhun. Päärakennuksen avoimesta ovesta saunaan asti kuuluva huilunsoitto kertoi ilon olevan ylimmillään. Naurunremakat ja hangella narisevat palvelusväen askeleet rauhoittivat Kukkaa. Miten turvalliselta tuntuikaan olla suojassa luotettavan ystävän luona. Oli helppoa nukahtaa, kun kaikki muut valvoivat, Kukka ajatteli ja nukahti syömättä muruakaan.









2. HAKOISTEN         PÄÄLLIKKÖ        


Valkea rätisi Hakoisten linnasalin tulisijassa. Valo ja varjot leikkivät seinien hirventaljoissa ja ulkomailta tuodussa seinävaatteessa, jollaista ei ollut Hämeessä toista. Kaikki on niin kuin pitääkin, pöydässä tulisijan ää-ressä istuva Jorma ajatteli tyytyväisenä ja otti makoisan sahtihörpyn. Vierellään istuvalle puolisolleen Ainolle hän puheli myhäillen:


– Mikäs on meillä ollessa. Elo virtailee hiljakseen oikeassa uomassaan.


Jorma laski haarikan pöydälle. He olivat juuri päättäneet vaatimattoman ilta-ateriansa, ja pöydän yllä leijui vahvana kuivakalan tuoksu.


– Se pirulainen pakeni, Aino totesi.


Jorma huokasi. Pirulainen, Valkean Kristuksen vihollinen, jolla vaimo tarkoitti edesmenneen Hopeamiekan puolisoa Emerentiaa, oli ilmaantunut Ainon puheisiin – taas. Mitä Ristin Kiesukseen tuli, Jorma yritti sietää ja ymmärtää puolisonsa uskomuksia ja tämän rakkautta uuteen jumalaan. Omasta uskostaan hän ei ollut suostunut sydämessään luopumaan, koska painavaa syytä ei ollut. Miksi hylätä vaka vanhat, oikeudenmukaiset jumalat ja turvautua johonkin, jonka avusta ei voinut olla varma? Jorma oli kylläkin ottanut kasteen ja liittänyt Kiesuksen palvomansa jumaljoukon jatkoksi, minkä Aino oli onneksi hyväksynyt. Aino rakasti häntä, ja hän rakasti Ainoa, oli ensi silmäyksellä rakastanut, mutta tuosta katseesta oli jo kulunut aikaa.


– Emme ole kuulleet siitä naisesta mitään, Jorma lohdutti. – Me voitimme ja meillä on valta. Touko hallitsee Hämettä.


– Ei sinulta ymmärrystä puolisollesi heru, Aino sanoi ja pälyili Jormaa kulmiensa alta. Niin kauan kuin vihollinen oli elossa, paluu oli mahdollinen.


– Tarvitseeko meidän ihan välttämättä nähdä hänen päänsä seipään nokassa? Jorma kysyi, mutta Aino ei vastannut, tuhahti vain. – Tyttikin on nyt Svenin puoliso, ja se vasta oli hieno naimakauppa. Sinähän sen järjestit!


– Tytti-rukka. Kunpa hän olisi hiukan kovaluontoisempi, Aino vastasi.


– Kuten sinä?


Jorman sanat saivat vihdoin hymyn Ainon huulille. Hän oli vilpittömästi kiitollinen Jormasta. Puoliso tiesi hänen sisimmät mietteensä, ymmärsi vaikeuksissa, tuki ja auttoi. Jorma tunsi Ainon paremmin kuin kukaan muu, ja Aino tunsi Jorman, eivätkä he usein edes tarvinneet sanoja viestiessään keskenään. Yhteinen pitkä ja suurimmaksi osaksi onnentäyteinen aika oli ikään kuin juottanut heidän ajatuksensa yhteen. Heidän suuntansa oli alusta lähtien ollut sama ja polku yhteinen.


– Jos Tytti olisi enemmän kaltaiseni, hänellä olisi vaikutusvaltaa Sveniin. Kovuus olisi tytölle hyväksi. Mutta turha toivo! Tyttäreni on liian pehmeä, liian kiltti. Keneen hän on tullut?


– Eikö tärkeintä ole se, että Tytti on pieniin päin? Se tekee hänet hyvin onnelliseksi, hän itse kertoi minulle niin, Jorma huomautti.


Aino kohautti harteitaan. Perhe oli kyllä voimissaan ja onnistumisia riitti, mutta mistä juontui hänen epäilynsä hyvästä onnesta huolimatta? Aino ihmetteli joskus itsekin, miksei ollut tyytyväisempi silloin, kun asiat luontuivat. Ehkä syynä oli se, että hän oli jo varhain huomannut vaiston varoittavan häntä ennen kuin muut havaitsivat minkäänlaista hankaluutta. Jotkut ihmiset turvautuivat samaaniin, mutta Aino ei sellaista apua tarvinnut. Omasta mielestään hän näki tarpeeksi tarkasti yksinkin, koska Valkea Kristus näytti hänelle tien ja asioiden oikean laidan. Tästä siunauksesta huolimatta hän näki taivaalla myrskypilviä silloin kun aurinko vielä paistoi.


– Tarulle on järjestettävä yhtä edullinen liitto kuin Tytille, ja uskon sen onnistuvan, Aino totesi. – Sen sijaan haastavaa on löytää puoliso Toukolle.


Jormakin oli pohtinut poikansa tulevaisuutta. Hänellä olisi ollut ratkaisu ongelmaan valmiina.


– Jos vain hyväksyisit Toukolle useamman vaimon…


– Ei! Aino parahti ja hypisteli kaularistiään.


Jorma huokasi.


– Silloin voisimme solmia useamman edullisen liiton, siis Touko voisi, ja saisimme…


– Ei!


Ketjun lasihelmet hiertyivät toisiaan vasten Ainon sormissa. Vaivihkainen liike ja siitä syntyvä ääni olivat Jormalle merkkejä puolison mielenkuohusta.


– Antaisit nyt periksi, vain tämän yhden ainoan kerran, Jorma maanitteli, vaikka aavisti, ettei Aino tinkisi Valkean Kristuksen sanelemista säännöistä. Jorman olisi vain luotettava, että neuvokas Aino jälleen löytäisi ratkaisun pulmaan. Puoliso oli tähänkin asti purjehtinut elon myrskyissä yhtä varmasti kuin daanit ylivertaisilla laivoillaan.


– Touko ansaitsee hämäläisen vaimon, mutta ei täällä juuri vaihtoehtoja ole, Aino totesi kuivasti. – Viikinkiveri ei tule kyseeseen. Merirosvojen verta en suvussamme suvaitse.


– Entä kauppamiesten verta? Jorma kysyi.


Aino katsahti puolisoaan myötätuntoisesti. Rakkaan Jorman mieli oli toisinaan kovin hidas. Mies ei tuntunut näkevän yhteyksiä asioiden välillä, eikä ainakaan ymmärtänyt suurta kudelmaa kuten hän, joka solmi rohkeasti lankoja. Aino teki sopimuksiaan, olipa kauppamies mitä verta tahansa. Tietyt rajat Aino silti asetti pitämällä muukalaiset käsivarren mitan päässä itsestään. Näistä suhteista hän nyhti irti kaiken, minkä pystyi. Ensisijaisesti hän piti oman perheensä puolta, ja tietenkin Hämeen puolta. Sopimus tanskalaisten kanssa oli ollut suuri uhraus, mutta sellainen riski hänen oli ollut pakko ottaa.


– Yksi ehdokas on. Ei kylläkään paras mahdollinen, Aino sanoi kulmat mietteliäissä kurtuissa.


Jorma hörähti nauruun ja hieroi käsiään yhteen.


– Arvasinhan!


Jorman myönteisyys sai Ainonkin hymyilemään.


– Ajattelin Kapatuosian vanhinta tytärtä, Aino sanoi.


Jorma vakavoitui.


– Ai Toivon sisarta vai? Siinä on kyllä sievä tyttö, vaan en muista nimeä...


– Flora, Aino vastasi. – Vanhemmat suostuivat heti, mutta Toivo pohti pitkään.


– Eihän Toivolla ole siinä sananvaltaa, Jorma huomautti. – Enkä minä kyllä oikein luota siihen mieheen muutenkaan. Hänhän oli Emerentian sotureita.


– Sitä ennen hän oli Hopeamiekan miehiä, Aino vastasi. – Soturi palvelee sitä, joka kulloinkin valtaa pitää. Niinpä hän vannoo aina uskollisuutta ylemmälleen ja pitää sanansa. Hyviä miehiä ei ole Hämeessä liiaksi, vielä vähemmän morsiamia. Ei, ei Toivo ole syypää siihen, että Hopemiekka teki virheen ja antoi vallan puolisolleen ja sille... sille äpärälle.


Jorma nyökkäsi. Aino oli oikeassa tässäkin. Ja mitä hämä-läisiin tuli, lapsia olisi saanut syntyä enemmän. Toki väki oli nuorta, mutta kulkutaudit ja niukka elo koettelivat sukuja, eniten tietenkin köyhimpiä. Vaan eivät sairaudet rikkaitakaan väistäneet. Liian moni pienokainen menehtyi. Elanto pelloilta saatiin raskaalla työllä, ja vain suuri lapsiluku saattoi auttaa päivän raskaimmissa puhteissa. Orjat olisivat olleet ratkaisu, mutta mistäpä heitä näin kauas Pohjolaan olisi tarpeeksi saatu.


– Tuo Flora, Kukaksi häntä kuulemma kotona kutsutaan, oli lapsena levoton, mutta hänen sukunsa on tervettä ja pitkä-ikäistä, Aino sanoi.


– Ja varakasta, Jorma lisäsi.


Aino nyökkäsi.


– Toivottavasti Touko ymmärtää tilanteensa. Kuninkaan kun on täytettävä velvollisuutensa.


– Mistä velvollisuuksista täällä puhutaan? ääni salin ovelta kysyi, ja Aino ja Jorma kääntyivät katsomaan tulijaa.


– Rakas poikani! Aino huudahti ja nousi seisomaan. – Livahdit sisään kuin varas!


– Äiti, isä.


Touko käveli pöydän luo, nappasi viiniruukun ja täytti savipikarin, jonka tyhjensi parilla kulauksella. Hän kaatoi lisää viiniä, muttei istuutunut pöydän ääreen. Sen sijaan hän maleksi pikari kädessään kohti nurkassa seisovaa kookasta istuinta, joka oli kuulunut Hopeamiekalle. Touko kosketti tuolin puukoristetta.


– Istuudu, Aino käski. – Asetu vallan istuimelle. Se on sinun!


Touko palasi pöydän luo vanhempiensa eteen ja tyhjensi pikarinsa.


– En jouda, hän sanoi. – Ennen lähtöä on vielä paljon tehtävää.


Aino kohotti kulmiaan.


– Ettekö muista? Touko kysyi ja katsoi vanhempiaan vuoron perään. – Lähden tapaamaan valtamiehiä. En voi sulkeutua linnavuoren suojiin loppuelämäkseni. Ei yksikään hallitsija voi.


– Kyllä minä tiedän! Aino huudahti. – Vaikka liioitteletkin. Ajattelin vain... minä… jään niin kovin yksin.


– Onhan teillä Tarmo.


Touko tunsi äidin ripustautuvan häneen. Eikö se koskaan päättyisi? Touko oli matkannut vierailla mailla ja meren takana, joten hän oli tottunut hoitamaan sekä omat että muiden asiat. Siitä huolimatta äiti piti häntä yhä pikkupoikana.


– Jäätiet ovat erinomaisessa kunnossa, Touko totesi.


Aino huokasi.


– Olen tottunut siihen, että lapseni ovat lähellä. Mutta mitä tehdä, kun päällikkö Aika on viemässä heidät minulta yksi kerrallaan? Svenkin vei Tytin.


Touko pudisti päätään. Hän ei tiennyt, pitäisikö hänen itkeä vai nauraa.


– Sen naimakaupan te järjestitte itse. Miksi unohdatte, äiti rakas, että Tarmon lisäksi luoksenne jää Taru?


– Ehkä en saisi valittaa tällä lailla. Tietenkin toivon, että sinun ja Tytin jälkeen myös Taru ja Tarmo löytävät oman tien.


– Tarmo ei kyllä yhtään tiedä mitä tahtoo! Jorma tokaisi.


– Älä puhu pahaa pojastasi, Aino sanoi, ja hänen äänensä narisi kuten aina hänen ollessaan tyytymätön.


– Mutta enhän minä...


– Ehkä Tarmosta tulee kauppias, Touko ehdotti.


– Ei, ei hänestä kauppiasta tule, Aino sanoi. – Hänestä tulee pappi, Valkean Kristuksen palvelija ja saarnaaja. Lähetän hänet oppiin meren taakse.


Jorma ja Touko katsoivat yllättyneinä toisiaan. Miesten katseista saattoi päätellä, ettei Ainon ehdotus miellyttänyt kumpaakaan. Aino ei tätä huomannut, koska hänen huomionsa oli suuntautunut sisäänpäin, hänen omiin ajatuksiinsa, jotka vaalivat unelmaa Tarmon pappeudesta.


Touko kiersi pöydän, käveli äitinsä luo ja laski kätensä tä-män olkapäälle.


– Voi teitä rakas äiti, hän sanoi, ja sääli äitiä kohtaan täytti hänet. – Tiedän, että teitä kaihertaa moni seikka. Lastenne tulevaisuuden lisäksi teitä varmaan vaivaa sopimus tanskalaisten kanssa. Mutta meidän on päästävä sen yli. Perheemme on saavuttanut paljon sen ansiosta.


Touko huomasi varjon häivähtävän äitinsä kasvoilla.


– Älkää unohtako, että koska daanit ovat pitkään olleet kauppakumppaneitamme, me tunnemme heidät läpikotaisin. Olenhan ollut tekemisissä heidän kanssaan siitä lähtien kun matkasin meren taa, ja tiedän, että Sveniin voi luottaa.


Aino katsoi kovapintaista poikaansa kuin peilikuvaansa, mutta Toukolla ei ollut yhtä pitkää elämänkokemusta kuin hänellä. Aino tunsi sekä Svenin klaanin että muita daaneja, joten hän tiesi myös heidän huonoista puolistaan ja heidän kanssaan solmitun sopimuksen heikkouksista. Aino oli toki itse kutonut suunnitelman, mutta jokin siinä oli alkanut häiritä häntä. Hän oli halunnut tehdä oikein, ennen kaikkea hän oli halunnut tehdä oikeutta Toukolle, jolle kuului kuninkaan osa. Tytin hän oli luovuttanut Svenille hyvien suhteiden pantiksi.


– Tanskalaiset pysyvät rannikolla, Aino totesi painokkaasti.


Hän halusi uskoa sanoihinsa, mutta tiesi, ettei mikään ollut varmaa. Ainoa turva elämässä oli Valkea Kristus.


– Daaneille riittävät tammet, laivat ja terva, Jorma huomautti. – Eikö ole hyvä, että he hakkaavat turhat puut pois?


– Isä on oikeassa. He valmistavat laivoja ja kauppa käy, ja me saamme rannikon hyvästä osamme. Hopeamiekan ansiosta saimme kaupan haltuumme ja rakensimme linnakkeen. Mutta entä sen jälkeen? Tiedättekö lainkaan, mitä rannikon herruuden puolustaminen olisi meiltä vaatinut?


Aino hieroi otsaansa. Hänen poikansako juuri selitti hänelle itsestäänselvyyksiä? Äkkiä keskustelu ja asian vatvominen alkoivat uuvuttaa häntä samoin ajatus suvun ja Hämeen etujen ajamisesta.


– Kyllä, kyllä, Aino myönteli pojalleen, ja tunsi samassa kaipaavansa viisasta Hopeamiekkaa rinnalleen. Tämä oli toiminut silloinkin, kun kukaan muu ei kyennyt. Hopeamiekka oli takonut menestystä, rikkautta ja valtaa taitavan sepän tavoin. Nyt Aino tunsi olevansa yksin. Kenen kanssa hän muka voisi pohtia Hämeen asioita siten kuin Hopeamiekan kanssa oli monen vuoden ajan tehnyt? – Koko tämä… tämä sotku… on sen katalan huoranpenikan Emerentian syytä.


Touko otti äitinsä käden omaansa. Äiti tuntui hauraalta, vaikka hänen sisällään asui yhä raudanluja matriarkka.


– Teidän pitää levätä, äiti.


Toukoa huoletti Ainon lyhyessä ajassa muuttunut ulkonä-kö, vanheneminen, hiusten harmaantuminen ja laihtuminen. Toukosta muutos oli tapahtunut lyhyessä ajassa.


– Hän ei pysty lepäämään, koska ajattelee jälleen lakkaamatta... no, sitä... penikkaa… Emerentiaa, selitti Jorma, joka oli vakuuttunut siitä, että Ainon vakaata perustaa oli horjuttanut eniten Hopeamiekan kuolema.


Touko painoi suudelman äitinsä otsalle. Aino nosti katseensa Toukoon ja hänen silmänsä alkoivat säteillä uudestaan. Aivan kuin elähdyttävä sisäinen liekki hänessä olisi syttynyt uudelleen.


– Rakkain lapseni, Aino sanoi. – Minulla on suunnitelma, ja sinulla suuria tekoja edessäsi. Tee, mitä kuninkaan pitää!


– Kiitos äiti, että sanotte noin. Muutenhan en voisi lähteä.


Aikoinaan juuri Aino oli neuvonut Hopeamiekkaa kiertä-mään Hämettä vallan uusimiseksi, ja Hopeamiekka oli ottanut mukaan lähimmät miehensä, solminut kumppanuuksia, neuvotellut, vienyt lahjoja, toisinaan taistellutkin. Kun hän oli tavannut ne, jotka piti, hän aloitti kierroksen alusta. Toukon oli tehtävä samoin.


– Me loimme Hämeen, minä ja sinä, vahva poikani, Aino kuiskasi.


– Lupaan viedä suunnitelman loppuun. Silloin Häme ulottuu suolamerestä suolamereen, Touko vastasi.


– Hakoinen on sinun, Aino sanoi. – Mutta minä palaan kotiin. Paikkani on Hangastenmäellä. Siellä vahvistun ennalleni.


Touko suuteli äitiään hyvästiksi. Äidin ulkoinen säihke oli kenties mennyttä, mutta sisällä virtasi väkivahva veri. Ja kuinka taitava äiti oli kauppasuhteissa. Ei ollut Hämeessä toista hänen veroistaan. Rannikon tanskalaisetkaan eivät olleet tuntemattomia ryöstelijöitä vaan Ainon suvulle ennestään tuttuja, Tanskanmaan valtaeliittiin kuuluvia ja Ainoa kunnioittavia soturikauppiaita. Kainu Hopeamiekkakin oli luottanut tätiinsä Ainoon. Mutta nyt palvottu kuningas oli mennyttä, ja Touko ylittäisi hänet vahvuudessa ja kunnioituksessa niin, että jopa vieraiden mantujen skaldit laulaisivat Toukosta virsiä omalla kielellään tuleville sukupolville. Toukon teoista kertovat säkeet korvaisivat Hopeamiekasta kertovat, ja silloin myös viimeaikainen virsi soturiprinsessasta vaipuisi unhoon. Käräjillä oli ymmärretty, ettei Hopeamiekan poika, vastasyntynyt Rörik, ollut kykenevä hallitsemaan Hä-mettä. Mutta kun Rörikin äiti Emerentia otti käskyvallan poikansa sijaisena...


Touko tunsi leukansa kiristyvän. Niin tapahtui joka kerta, kun hän ajatteli Emerentiaa, vihaamaansa käenpoikaa. Hopeamiekan taaperoa Touko ei kyennyt näkemään vastustajana. Sitä paitsi puolet pienokaisista menetettiin jo varhaisina kuukausina tai vuodenkiertoina. Oli mahdollista, että Hopeamiekankin poika oli jo tuonen tuvilla. Ja vaikkei olisikaan, Touko laskeskeli, että hän itse ehtisi hallita parikymmentä vuodenkiertoa ennen kuin hänen tilalleen astuisi joku, jolla oli oikeus ja tarpeeksi voimaa kuninkuuteen. Parhaassa tapauksessa seuraaja olisi hänen oma, vielä syntymätön poikansa.


– Haluan saattaa sinut matkaan, Aino sanoi Toukolle.


Jorma asteli puolisonsa luo ja kiersi kätensä tämän olkapäille.


– Touko, poikaseni, Jorma virkkoi. – Äitisi ja minä haluamme, että pohdit muuatta asiaa.


Jormaa myhäilytti. Oli aika puhua Toukon tulevasta puolisosta, kylvettävä ehdotus pojan mieleen, jossa se ennen pitkää kasvaisi tämän omaksi tahdoksi ja ajatukseksi. Kun Touko saisi miettiä asiaa rauhassa, hän olisi kotiin palattuaan valmis sitoutumaan. Eihän siitä mitään tulisi, jos kuningas vain huvittelisi piikojen tai satunnaisten naikkosten kanssa, joita tapasi maita kiertäessään. Äpäriä sai toki tulla, jos oli tullakseen, mutta isyydestä ei silloin voinut olla varma. Vaimo sen sijaan oli miehen laillisten jälkeläisten perusta, jonka varaan perheen tulevaisuuden saattoi rakentaa.


Nähdessään miten sopuisan määrätietoisesti hänen vanhempansa katsoivat toisiaan, Touko tajusi, että kyse oli hänen naittamisestaan. Jos valittu varakas neito oli Hämeestä, vaihtoehtoja ei valitettavasti ollut montaa. Tässä maan kolkassa ei ollut tarpeeksi edes huoria. Ajatus hymyilytti Toukoa. Onneksi en ole niin huvittelunhaluinen kuin äiti pelkää. Mikä lie väärinkäsitys! Tai kenties kyseessä on isän salainen toive, että hänen poikansa olisi viriili ja kyvykäs jatkamaan sukua. Rakkaudesta Touko ei ollut koskaan haaveillut, eikä hän muistanut koskaan rakastaneensa ketään, mutta häntä oli aikanaan kiihottanut muuan isorintainen Hangastenmäen piika, mistä oli seurannut poikuuden menetys, piian raskaus ja tyttövauva, jonka Touko oli onnistunut salaamaan vanhemmiltaan.


– Kuka morsian on? Touko kysyi.


– Hyväksytkö päätöksemme? Jorma kysyi.


– Tietenkin. Mies tarvitsee kotilieden, taloudenhoitajat, piiat ja rengit, ja kuningas tarvitsee puolison, joka osaa synnyttää perillisiä, Touko vastasi. – Kyse on saamisesta ja antamisesta.


Aino hymyili katsoessaan poikaansa.


– Olemme opettaneet sinulle oikeat arvot, hän totesi.


– Annoin valinnan teidän käsiinne alun alkaenkin, Touko sanoi. – Olin liian kauan poissa Hämeestä, joten miten osaisin nytkään valita tarpeeksi arvollisen hämäläisen puolison, kun en edes tiedä heidän olemassaolostaan?


– Olemme tehneet voitavamme, Aino sanoi. – Päädyimme Kappadoosian Floraan.


– Floraan? Onko kyseessä Toivon pikkusisko? Eikö hänet tunneta omassa perhepiirissään Kukkana? Touko kysyi. Hän tiesi tytön nimeltä, muttei muistanut tätä ulkonäöltä, ei edes sitä, oliko joskus nuorempana tavannut hänet. – Nimi on liian vaatimaton kuningattarelle. Toisaalta kukat voivat olla kauniita. Toivottavasti hän on nimensä veroinen.


– Kuningattarena hän saa tietenkin uuden nimen, Aino sanoi. – Hänet kastetaan meidän uskoomme, ja silloin myös nimestä tulee uskomme mukainen.


– Minun täytyy ensin nähdä hänet, Touko sanoi terävästi.


Hän ei olisi halunnut kuunnella äidin Valkokristus-puheita nyt kun lähdön hetki oli käsillä.


– Kerrotaan, että hän on ulkonäöltään nimensä veroinen, Jorma sanoi. – Siitä sinun ei tarvitse huolehtia.


– Riippuu, mitä kukkaa tarkoitatte! Minulle riittää se, että hän on sävyisä ja pystyy synnyttämään poikia.


– Hän on viettänyt suljettua elämää linnavuorella vanhempiensa ja veljensä Toivon valvonnassa, Jorma jatkoi.


– Jumalan silmissä ulkonäöllä ei ole merkitystä, joten meidänkään ei pidä siitä välittää, Aino huomautti, ja Touko huomasi heti äitinsä mieliharmin.


– Mutta rakas Aino, kyllä tulevassa kuningattaressa pitää naisellista vetovoimaa olla, Jorma kiirehti sanomaan. – Ei niistä hommista muuten mitään tule!


– Olen kuullut, että Kukka on aina ollut terve ja elinvoimainen. Muulla ole väliä, Aino ilmoitti topakasti, mikä oli Toukolle ja Jormalle merkki keskustelun päättymisestä.


– Minä taas olen kuullut, että hän on liiankin elinvoimainen, Jorma mutisi puoliääneen.


Aino mulkaisi miestään. Touko virnisti.


– Silloinhan minulle jää kesytettävää! hän huudahti.


Salin ovelta kuuluva koputus keskeytti heidät. Aino hätkähti, ja Jorman ote puolison käsivarresta jämäköityi. Touko kääntyi katsomaan. Hän näki jonkun kurkistavan sisään, mutta vetäytyvän sitten nopeasti takaisin ulos.


– Mieheni odottavat, Touko sanoi. – Äiti ja isä, tavatkaamme kaivopihalla aamun sarastaessa.


Touko kumarsi kiireesti vanhemmilleen, riensi ovelle ja astui ulos. Raskas ovi kolahti kiinni hänen jälkeensä. Jorma ja Aino katsoivat toisiinsa. Jorma ojentautui ottamaan penkiltä turkisviitan ja asetteli sen huolellisesti vaimonsa harteille. Kun Aino ja Jorma hetken kuluttua astuivat pihaan, taivaalta leijaili lumihiutaleita.


– Sää on kylmennyt, Jorma sanoi. – Kevät ei vielä tulekaan.


– En pidä talvesta, Aino sanoi. – Ennen kuolemaani toivon voivani tehdä pyhiinvaellusmatkan Roomaan, jossa talvea ei ole.


Jorma hätkähti kuullessaan vaimonsa sanat, ja pohti, mistä Aino oli saanut päähänsä lähteä maailman toiselle laidalle. Oliko syynä Petrus-pappi, jonka huhuttiin käyneen monien pyhien paikkojen lisäksi Roomassa saakka? Pappi oli aivan varmasti syöttänyt Ainolle hölmöjä syitä lähteä Ristin Kiesuksen kirkkoon.


– Touko on perinyt levottomuutesi, Jorma sanoi närkästyneenä, koska ei ymmärtänyt kaukokaipuuta. Hän oli kuullut, että matka pyhään kaupunkiin saattaisi tuoda etuja sinne vaeltavalle, mutta vasta kuoleman hetkellä. Ja se olisi yhtä tyhjän kanssa. – Minä viihdyn Hämeessä, ja kaikista parhaiten viihdyn Hangastenmäellä.

